GENETZ, Arvid Oskar Gustav (költőként Arvi Jannes)
(Impilahti, Finnország, 1848. 07. 01. − Helsinki, 1915. 05. 03.)

Nyelvész, költő. Tanára, A. Ahlqvist hatására kezdett érdeklődni a nyelvtudomány iránt. A lapp, az osztják, a vogul, a zürjén, a cseremisz és a mordvin nyelvjárások kutatásával foglalkozott, és már egyetemistaként is járt gyűjtőutakon. Elsőként foglalkozott a keleti permjákok nyelvével. Pontos szöveg- és szójegyzékei, nyelvtanai maradandó értékűek. Ő volt az első jelentős finn fonetikus, foglalkozott a finnugor magánhangzórendszerek összehasonlító kutatásával is. A finn nyelv kiváló ismerőjeként hozzájárult a finn irodalmi nyelvi norma megszilárdításához. Irodalmi tevékenységét költészetéből és gyűjtőtjairól készített útleírásaiból ismerhetjük meg. Költőként nagy hatással volt a finn költészet fejlődésére és a finn nemzeti érzés megerősödésére. A helsinki egyetemen előbb a finn nyelv és irodalom, majd a finnugor nyelvtudomány professzora volt.

Fontosabb munkáiból:
•	Kuollan lapin murteiden sanakirja ynnä näytteitä. Wörterbuch der Kola-lappischen Dialekte nebst Sprachproben. Helsingfors, 1891. 229 p.
•	Orosz−lapp utazásomból. Budapest, 1879. 36 p.
•	Ost-tscheremissische Sprachstudien 1. Sprachproben mit deutscher Übersetzung. Helsingfors, 1889.
•	Ensi tavun vokaalit suomen, lapin ja mordvan kaksi ja useampitavuisissa sanoissa (Az első szótag magánhangzói a finn, a lapp és a mordvin nyelv két- és többszótagos szavaiban). Suomi 3. № 133. 1886.

Irodalom:
•	Sz(innyei) J.: + Genetz Arvid. Nyelvtudományi Közlemények 45(1917−20): 469−471. p.